**Formular**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

– Numele şi prenumele?

– Eu.

– Anul de naştere?

– Cel mai tânăr an

Când se iubeau

Părinţii mei.

– Originea?

– Ar şi semăn

Dealul acela din prelungirea codrilor.

Ştiu toate doinele.

– Profesiunea?

– Ostenesc în ocna cuvintelor.

– Părinţii?

– Am numai mamă.

– Numele mamei?

– Mama.

– Ocupaţia ei?

– Aşteaptă.

– Ai fost supus

Judecăţii vreodată?

– Am stat nişte ani închis:

În sine.

– Rubedenii peste hotare ai?

– Da. Pe tata. Îngropat.

În pământ străin. Anul 1945.